Vuê al è martars e a 11 a buinore in direte su Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) al torne Babêl Europe.
Te gnove pontade dal program cuindisinâl dedicât a lenghis, musichis, minorancis e nazions cence stât, che si podarà scoltâle ancje doman ai 13 di Lui, si tornarà a cerçâ cualchi novitât discografiche, a tacâ dal album dai Lou Dalfin, Musica Endemica, ma soredut si fevelarà di atualitât sportive e politiche.
A doi dîs de fin dai Campionâts europeans di balon, che a son stâts tal Stât francês, dentri di Babêl Europe al sarà un omaç par chê che plui di cualchidun al à calcolât tant che «la uniche scuadre che si veve di tignî par chê, soredut de bande dai furlans cuntun tic di sintiment e di cussience», ven a dî chê dal Gales.
Il bon risultât de nazionâl galese – tierce classificade a pâr cu la Gjermanie, par vie che ai 6 di Lui e veve pierdût in semifinâl cuintri dal Portugal, che al è deventât campion de Europe – al è dome un dai motîfs par scoltâ un pâr di tocs cjantâts par cymraeg.
Tra lis resons di une sielte di cheste fate si puedin zontâ la stesse partecipazion ai Europeans di chê rapresentative di une nazion cence stât, il fat che si vedi presentade formalmentri ancje par galês, la decision de federazion galese di sielzi une localitât de Bretagne par preparâsi ae competizion e la iniziative di fâ la sô comunicazion no dome par galês, par inglês e par francês, ma ancje par breton, lenghe «sûr» di chê galese e soredut lenghe proprie de Bretagne.
Dongje dal omaç al Gales, cu la musiche dai Y Bandana e dai 9Bach, si fevelarà ancje di «Brexit e Scot …in» e cussì e sarà ancje la ocasion par tornâ a scoltâ i Na Gathan, band scozese di cult pe sô musiche, pal fat di cjantâ par gaelic scozês e pe sô coerence politiche.
Te scjalute de trasmission al sarà spazi ancje pes Ganes, grup di ponte de produzion musicâl par ladin, une vore preseât soredut in Gjermanie, in Svuizare e in Austrie.
fur_Latn fur_Latn fur_Latn fur_Latn fur_Latn fur_Latn fur_Latn